钦定古今图书集成/明伦汇编/氏族典/第281卷 > 《廖用贤尚友录》 > 汪襄
## 钦定古今图书集成/明伦汇编/氏族典/第281卷 > 《廖用贤尚友录》 > 汪襄

按《万姓统谱》：“襄字公弼，少从兄奕游上庠，商河常环
号知名，见之惊喜，与定交。仕南陵主簿。太守翟汝文
引为兵曹，荐其文史足用，词有古风。书遗朝士，言不
喜为宣城守，而喜识汪主簿。”始，襄在太学，有诏择内
生为使臣学教谕，以教诸小内侍。大司成汪澥以襄
名闻，时梁师成为提领，方贵宠，见襄颇礼惮。会襄以
内舍三试不中，当退舍，师成从容言于上，有旨特免。
襄自陈愿得退舍，不可以襄故乱学校法。上使小内
侍从襄学者押赴内舍，竟不就。及登第后，师成欲荐
为馆职，襄自言：“处学校久，方欲试吏州县，不愿在册
府。”师成觉其有嫌远意，寖，怒语人曰：“彼耆儒也，讵敢
浼之。”至是，秩满，改宣教郎，押白金诣金帐，用金人权
衡亏其半，酋怒甚，同行皆股栗，襄徐辨，竟得直。尝作
《吊陶朱西子赋》，兴寄高远。奕子安世、襄子安行，皆登
第。安世天资端厚，教后进有法，授吉州永丰簿。